Honderde sterf tydens aardbewings in 2016 | Maroela Media
Bykans 900 mense het reeds vanjaar in aardbewings gesterf. Volgens die jongste berigte is minstens 63 mense tydens die jongste skudding van 6,2 en naskokke in Italië se Umbrië-provinsie dood.
Intussen het 'n nog sterker aardbewing van 6,8 Woensdag in Mianmar voorgekom. Dié aardbewing het egter 84,1 km onder die aardoppervlak voorgekom en 25 km van die naaste nedersetting. Tot dusver is een sterfte aangemeld, terwyl verskeie plekke van aanbidding beskadig is.
Die grootste aantal sterftes tydens 'n aardbewing hierdie jaar was 637 toe 'n skudding van 7,8 op die momentmagnitudeskaal Ecuador op 16 April getref het. Die tweede meeste sterftes was 117 ná 'n skudding van 6,4 in Taiwan op 6 Februarie. Altesaam 42 mense is dood toe 'n skudding van 7,0 Japan op 15 April getref het. In Indië is 11 mense ná 'n skudding van 6,7 op 3 Januarie dood.
Daar was vanjaar reeds tien aardbewings van 7 of meer, wat tot dusver op 'n gemiddelde jaar van sterk aardbewings dui. In slegs twee van dié aardbewings wat 7 of meer gemeet het, is sterfgevalle aangemeld.
Dit is egter nie vreemd dat swakker aardbewings lewens, en selfs heelwat lewens kan eis nie. Swak bouwerk, die diepte onder die oppervlak, die ligging van die episentrum, die bodemformasie en verskeie ander faktore speel 'n rol.
Die Italiaanse aardbewings was betreklik na-aan 'n groot verskuiwingsvlak wat deur die Middellandse See vertak en langs Italië se Adriatiese kus tot in die Alpe loop. Italië loop betreklik dikwels onder aardbewings in die omgewing van 6,0 deur wat weens swak bouwerk op die platteland tot lewensverlies lei. In 2009 het byna 300 mense omgekom toe 'n aardbewing van 6,3 die dorpie L'Aquila getref het. Tienduisende huise is vernietig. L'Aquila is sowat 100 kilometer suid van die jongste, sterkste skudding se episentrum.